DECRETO 158/2006, do 14 de setembro, polo que se modifica o Decreto 67/2006, do 27 de abril, polo que se aproba a oferta de emprego público correspondente a prazas de persoal funcionario e laboral da Comunidade Autónoma de Galicia para o ano 2006, ampliando o número de prazas.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/09/2006

Polo Decreto 67/2006, do 27 de abril, publicado no Diario Oficial de Galicia número 82, do 28 de abril, apróbase a oferta de emprego público correspondente a prazas de persoal funcionario e laboral da Administración da Comunidade Autónoma de Galicia para o ano 2006. Esta norma, no segundo parágrafo do artigo primeiro, establece que se «... como consecuencia de reestruturacións ou resolucións de procesos de provisión, quedasen máis prazas vacantes, poderán incluírse nunha oferta complementaria».
Por Orde da Consellería de Presidencia, Administracións Públicas e Xustiza, do 9 de xuño de 2006, resolveuse o concurso 3/2004 convocado pola Orde do 17 de decembro de 2004 para a provisión de postos vacantes da Administración xeral; por Orde da mesma consellería do 22 de xuño pasado, adxudicouse destino definitivo ao personal funcionario que superou os procesos selectivos de acceso aos corpos de Administración xeral integrados nos grupos A, D e E, pola quenda de promoción interna e de acceso libre, correspondentes á oferta de emprego do ano 2004; tamén se produciron cambios nas estruturas dos departamentos desta Administración e se aprobaron modificacións das relacións de postos de traballo. Como consecuencia destes procesos, existen novas vacantes correspondentes a corpos ou escalas de personal funcionario que, en cumprimento da previsión do Decreto 67/2006, se inclúen na oferta.
Con respecto ao persoal laboral, inclúense as vacantes da categoría de técnico/a ambiental (41) do grupo II, afectadas polo acordo de consolidación do emprego público a que se refire o anexo V do vixente IV Convenio Colectivo Único do Persoal Laboral da Xunta de Galicia, ás que, de ser o caso, lles resulta de aplicación a súa disposición adicional décimo sétima, engadida por Resolución do 23 de decembro de 2002 (DOG nº 248, do 24 de decembro).
Na súa virtude, consultadas as organizacións sindicais presentes na mesa xeral de negociación, logo dos informes da Consellería de Economía e Facenda e da Comisión de Persoal, e de conformidade co establecido no artigo 12.8º da Lei 4/1988, do 26 de maio, por proposta do conselleiro de Presidencia, Administracións Públicas e Xustiza e logo de deli
beración do Consello da Xunta de Galicia na súa renión do día catorce de setembro de dous mil seis,
DISPOÑO:
Artigo 1º.-Modificación da oferta de emprego público do ano 2006.
A oferta de emprego público correspondente a distintos corpos e escalas da Administración xeral e especial, así como de distintas categorías de persoal laboral fixo da Xunta de Galicia para o 2006, aprobada polo Decreto 67/2006, do 27 de abril, modifícase no sentido de engadirlle as prazas de persoal funcionario e laboral da Administración da Comunidade Autónoma de Galicia que se detallan no anexo deste decreto.
Artigo 2º.-Promoción interna.
Amplíanse en 39 as prazas para a promoción interna de persoal funcionario dos corpos de Administración xeral da Xunta de Galicia que se indican no anexo, levándose a cabo en convocatorias independentes das de ingreso e de conformidade co establecido no artigo 4 do Decreto 67/2006, do 27 de abril.
Artigo 3º-.Persoal laboral.
Aos postos de traballo de persoal laboral resúltalles de aplicación o disposto no artigo 5 do Decreto 67/2006, do 27 de abril.
Disposicións derradeiras
Primeira.-Facúltase o conselleiro de Presidencia, Administracións Públicas e Xustiza para ditar, dentro das súas competencias, as normas precisas para o desenvolvemento deste decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, catorce de setembro de dous mil seis.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións
Públicas e Xustiza
ANEXO
I.1. Administración xeral.
I.1.1. Corpos xerais:
* Superior da Administración da Xunta (grupo A): 11.
* Subalterno da Xunta (grupo E): 43.
Total: 54.
I.1.2. Escalas:
* Escala de letrados/as (grupo A): 4.
* Escala técnica de inspección turística (grupo B): 4.
Total: 8.
Total Administración xeral: 62.
I.2. Administración especial.
-Corpo facultativo de grao medio da Xunta de Galicia (grupo B):
* Escala de arquitectos/as técnicos/as: 2.
Total Administración especial: 2.
II. Promoción interna independente.
* Superior da Administración da Xunta (grupo A): 11.
* Administrativo da Xunta (grupo C): 28.
Total promoción interna: 39.
III. Persoal laboral.
-Grupo II:
* Técnico/a ambiental (41): 3.
Total persoal laboral: 3.
Total da oferta de emprego público: 106.